ટિપિકલ પંજાબી ગામડામાં રફ્તાર સિંઘ (અક્ષયકુમાર) નામનો એક ગભરુ જવાન રહે છે. તેની લાઇફમાં અમુક ગણતરીનાં જ કામ છે; બાપાનું બૅન્ક-બૅલૅન્સ ઓછું કરવું, કબડ્ડી રમવી, રંગબેરંગી પાઘડીઓ પહેરીને બલ્લે-બલ્લેવાળા ડાન્સ કરવા અને સાંજ પડ્યે બાપાના કોપથી બચવા મમ્મી (રતિ અગ્નિહોત્રી)ની પાછળ સંતાઈ જવું. આવા દીકરાથી કંટાળીને બાપા તેને ગોવાના ગજિની (પ્રદીપ રાવત) પાસે મોકલી દે છે. બીજી બાજુ રોમાનિયાથી એક મારફાડ છોકરી સારા (ઍમી જૅક્સન) એક સનકી ગુંડા માર્ક (કે. કે. મેનન)થી ત્રાસીને ગોવા આવે છે. અહીં તેના પ્રોટેક્શનનું કામ રફ્તાર સિંઘને સોંપાય છે. રફ્તારને અંગ્રેજીનો કક્કો અને સારાને હિન્દીની એબીસીડી આવડતી નથી એટલે બન્ને વચ્ચે ટ્રાન્સલેટર તરીકે એમિલી (લારા દત્તા) નામની ટ્રાન્સલેટર રખાય છે. બસ, અહીં ધમાચકડી પછી બન્ને વચ્ચે એઝ યુઝવલ પ્રેમ થાય છે. બચેલા ટાઇમમાં સારા પોતાની વિખૂટી પડી ગયેલી મમ્મીને પણ શોધે છે. છેલ્લે વિલનની એન્ટ્રી અને ફરી પાછી ધબાધબી.